Likatsin 2 (Art. 2). Pulatamat Limejikano watá akgtúm chu nilá mapitsikán.
Pulatamat kgalhí lakkaxtawilat Ihuwalatamat litsukunít nak ixpulatamankán matakuxtunanín wa amá nemá takilhwakanancha nak ixpulatamankán ti ixtalamana ju'ú nak pulataman akxni tsukulh takgchipawilín chutá makgtakgalhnít ixpumapakgsinkán xatachixkuwit, lilakgtaxtutamat, xalatamat xawá talakkaxtlawanalilatamat, usu kana yaj wakg.|Ixtalakapastakni latá xla ixlimatakuxtuná wa xla tliwakglha namakatikán xlakata nakatsikán tiku kamaktiní xalimakgantaxtin tapakgsin xlakán matakuxtunanín.|Wa amá pulataman nemá tamakgtanú ixpulatamankán matakuxtunanín amá nemá makxtúm tawilana la tachixkuwit, lilakgtaxtutamán xawá xalatamat, tapuwilana akgtúm tiyat chu talipawán ixmapakgsinaninkán latá xlakan talismaninít.|Xatalulokgni matakuxtunanín xalikstu talakkaxtlawat natlawakán latá wan limapakgsin xlikstutapakgsit nemá namakanajlí lilakgatúm lipulatamatni kinkatlawayán. Ixtalilakgapasnikán ixpulatamankán matakuxtunanín natlawakán nak limapakgsin xawá tapakgsin xala alakatunu lipulatamatni, nemá na'akxilhtilhá latá tu luj taskiní nalá amá la liwankán ixkilhtsukut tapakgsin latá lakgatsuntín tatsokgni latá niku minachá wa ja'é likatsin, xalikatsinín xlichiwinkán kachikinín chu ixpulatamatkán.